ועדת העבודה, הרווחה והבריאות, כנסת 18, פרוטוקול מספר 656, 2012-02-27 09:00

חיים כץ: בוקר טוב, היום ד' באדר, ה-27 בפברואר, 2012 ואני מתכבד לפתוח את ישיבת ועדת העבודה והרווחה והבריאות בנושא הצעת חוק שירותי הסעד (תיקון מספר 7) (שינוי הרכב ועדת ערר וערעור על החלטותיה), התשע"ב-2012, של חברי הכנסת מרינה סולודקין, שלמה מולה, רוברט טיבייב ואורית זוארץ.

חיים כץ: הצעת החוק באה להכנה לקריאה שנייה ושלישית.

חיים כץ: אדוני, אני מבין שיש לך הסכמות עם הגורמים הממשלתיים, תן סקירה קצרה, נשמע אותם ונראה מה אנחנו עושים עם החוק הזה.

שלמה מולה: כל השאלה של שאלת ועדת ערר וההרכב שלה נידון בעצם.

שלמה מולה: גם מרינה סולודקין וגם אני היינו בדין ודברים עם המשרדים הרלוונטיים וכל מה שיש לי להגיד, אנחנו מברכים את הממשלה, את משרדי הממשלה שהם תומכים---

חיים כץ: חזור שנית על המשפט הראשון.

שלמה מולה: אני אומר---

חיים כץ: חזור שנית, לא שמעתי אותך טוב.

שלמה מולה: אמרתי, אנחנו מברכים על עמדת משרד---

חיים כץ: לא אמרת את זה, אתה רשום בפרוטוקול, אמרת, 'אנחנו מברכים על עמדת הממשלה'.

שלמה מולה: אמרתי.

חיים כץ: לא משרד, אמרת 'הממשלה'.

חיים כץ: תגיד, תחזור.

שלמה מולה: אמרתי, אמרתי.

חיים כץ: אני רוצה לשמוע, חבר הכנסת מולה.

שלמה מולה: אמרתי, הממשלה.

שלמה מולה: .. טוב.

שלמה מולה: לכן אני לא חושב שיש פה מה לבזבז זמן, הצעת החוק היא פשוטה, קצרה, ואני מודה גם לך על שאתה מקדם אותה באופן מהיר וכמו שאתה עושה גם בחוקים אחרים.

חיים כץ: באופן ענייני.

שלמה מולה: אמרתי, מהיר וענייני.

שלמה מולה: אתה יודע, גם זה וגם זה ואנחנו מודים לך על כך.

חיים כץ: מאה אחוז.

חיים כץ: יש את נציגי המשרדים?

בתיה ארטמן: גם הממשלה מיוזמתה חשבה שהגיע הזמן לתקן את ההרכב של ועדת ערר ולשים בראשה משפטן שמופקד על הזכויות, בעיקר בעידן של זכויות.

בתיה ארטמן: חברי הכנסת הקדימו אותנו ולכן אנחנו הצטרפנו ואנחנו מברכים על הצעת החוק, אנחנו חושבים שהתיקון הוא ראוי ואנחנו מציעים לקבל את ההצעה.

חיים כץ: יש פה עוד מישהו שרוצה להגיד פה משהו?

חיים כץ: מאחר שאף אחד לא רוצה להגיד שום דבר, אנחנו נעבור להקראה ולהצבעה.

אייל לב ארי: (מקריא) : "הצעת חוק שירותי הסעד (תיקון מס' 7), התשע"ב-2012.

אייל לב ארי: "תיקון סעיף 2. 1.

אייל לב ארי: בחוק שירותי הסעד, התשי"ח-1958 (להלן – החוק העיקרי), בסעיף 2 – "(1) במקום סעיף קטן (ה) יבוא: "(ה) בוועדת ערר יהיו שלושה חברים שימנה שר העבודה והשירותים החברתיים, ואלה הם: "(1) משפטן הכשיר להתמנות לשופט בית משפט שלום, שימונה בהתייעצות עם שר המשפטים והוא יהיה היושב ראש ; "(2) נציג ציבור שאינו עובד המדינה ואינו עובד רשות מקומית; "(3) עובד סוציאלי שעבד בשירות המדינה או ברשות מקומית שבע שנים לפחות.

אייל לב ארי: "(ה1) ההוראות לפי חוק בתי דין מנהליים, התשנ"ב-1992 (להלן – חוק בתי דין מנהליים), למעט סעיפים 11, 12, 25 ו-45 לחוק האמור, יחולו, בשינויים המחויבים ובשינויים לפי חוק זה, על ערר ועל ועדת ערר.

אייל לב ארי: "(2) בסעיף קטן (ו) במקום "בהתייעצות עם" יבוא "בהתייעצות עם שר המשפטים ועם"; "(3) אחרי סעיף קטן (ח) יבוא: "(ט) (1) החלטה סופית של ועדת ערר ניתנת לערעור לפני בית משפט לעניינים מנהליים.

אייל לב ארי: "(2) החלטה אחרת של ועדת ערר ניתנת לערעור לפני בית משפט לעניינים מנהליים אם ניתנה לכך רשות מאת שופט של בית משפט לעניינים מנהליים; לעניין זה, "החלטה אחרת" – החלטה לעניין עיכוב ביצוע לפי סעיף 33 לחוק בתי דין מנהליים וכן החלטה בעניין סמכות עניינית".

אייל לב ארי: "תיקון חוק בתי דין מנהליים.

אייל לב ארי: 2.

אייל לב ארי: בחוק בתי דין מנהליים, התשנ"ב-1992, בתוספת, אחרי פרט 24 יבוא: "25.

אייל לב ארי: ועדות ערר לפי סעיף 2(ד) לחוק שירותי הסעד, התשי"ח-1958".

אייל לב ארי: "תיקון חוק בתי משפט לעניינים מנהליים.

אייל לב ארי: 3.

אייל לב ארי: בחוק בתי משפט לעניינים מנהליים, התש"ס-2000, בתוספת השנייה, אחרי פרט 21 יבוא: "22.

אייל לב ארי: ערעור לפי סעיף 2(ט) לחוק שירותי הסעד, התשי"ח-1958)".

אייל לב ארי: "תחולה והוראת מעבר.

אייל לב ארי: 4.

אייל לב ארי: חוק זה יחול על עררים שיוגשו מיום תחילתו ואילך ועל ועדות ערר שימונו מיום תחילתו ואילך; ואולם, בתום שלוש שנים מיום תחילתו של חוק זה לא יכהנו אלא ועדות ערר שמונו לפי סעיף 2 לחוק העיקרי, כנוסחו בחוק זה".

חיים כץ: אנחנו נעבור להצבעה.

חיים כץ: חברת הכנסת מרינה סולודקין מחליפה את חברת הכנסת רחל אדטו, חבר הכנסת שלמה מולה מחליף את חבר הכנסת אריה ביבי.

חיים כץ: מי בעד?

חיים כץ: ירים את ידו.

חיים כץ: הצבעה הצעת חוק שירותי הסעד - רוב אושר פה אחד הוועדה אישרה ברוב קולות של כל חברי הכנסת שנמצאים פה את הצעת חוק שירותי הסעד כהכנה לקריאה השנייה והשלישית והחוק הזה, בלי נדר, יעלה במליאה בשבוע הבא ואני מקווה שהוא ייכנס לספר החוקים עשינו עוד צעד קטן לשיפור מצוקותיו של האזרח במדינת ישראל.

חיים כץ: תודה רבה למציעים.

מרינה סולודקין: תודה רבה ליושב ראש.

מרינה סולודקין: אני מתנצלת על האיחור.

מרינה סולודקין: אני אגיד שאני מאוד מודה לסגל של הוועדה ובמיוחד ליושב ראש ולחבר הכנסת שלמה מולה, רוברט אילטוב ואורית זוארץ.

חיים כץ: לא רוברט אילטוב, רוברט טיבייב.

חיים כץ: פה במקרה הזה את יכולה להודות לרוברט אילטוב, אבל הוא לא בחוק.

מרינה סולודקין: זה נכון.

שלמה מולה: אפשר רשות דיבור?

חיים כץ: דבר.

וילמה מאור: לא, במליאה.

וילמה מאור: גם את רוצה, חברת הכנסת סולודקין?

מרינה סולודקין: כן.

חיים כץ: בברכות או הסתייגויות?

מרינה סולודקין: לא, איזה הסתייגויות?

חיים כץ: אז בברכות תעלו לברך.

אייל לב ארי: יש לכם אפשרות, בנוסף לרשות דיבור גם כיוזמי ההצעה לאחר שההצעה תעבור בקריאה שלישית, גם ל---

חיים כץ: לעלות ולברך.

אייל לב ארי: אתם רוצים בנוסף לזכות שלכם לפי התקנון גם רשות דיבור?

אייל לב ארי: שיהיה לכם פעמיים?

שלמה מולה: כן.

מרינה סולודקין: אני אתן לשלמה לדבר לפני ואני אחרי, עם הברכות.

חיים כץ: בסדר.

חיים כץ: תרשום לחבר הכנסת מולה הסתייגות דיבור, כי אחרת יגידו שלא נותנים לו/כן נותנים לו הסתייגות דיבור.

שלמה מולה: אני נראה לך כאחד שחושב ככה?

חיים כץ: לא אתה תחשוב.

חיים כץ: יש נהלים בכנסת, מברך בן אדם אחד, אז היא תברך אחרי ולמען שאתה תוכל לדבר על---

שלמה מולה: אין בעיה, תודה רבה.

חיים כץ: למען תוכל לדבר לפני, אתה מגיש הסתייגות, לא לחוק אלא הסתייגות דיבור, כי אתה רוצה לדבר.

חיים כץ: אז כך אתה מסדר את התקנון ובלי טובות של אף אחד.

וילמה מאור: ואז שוב אתה מברך.

חיים כץ: תודה רבה, הישיבה נעולה.